1Hapata ka Jésus gɔa Sɔ mɛgi kari, wɛnɛ hinɛ hio wan-yambimɔ pɛa pena si ha kuli bekula Sedron. Ma fɔ dungɔ haki, nɛ Jésus hinɛ hio wan-yambimɔ pɛa lea ang. 2Judas wan-hakasatɛ Jésus ingɔ bhandi ɛngi nɛdedea, hazu Jésus hinɛ hio wan-yambimɔ pɛa dungɔ mɛ tɛ tɛ wesiri may haki ngimɔ nɛdɔka. 3Judas ngbɔsa zugili bulo mɔ Rome nɛ hio ma nasara pam gasa twa Sɔ nɛnɛ haki. Yo nɛ̂ hio gasa wan-hasadaka nɛ hio Farizien ka tomsa mbwa. Mbwa dungɔ nɛ mɔ bi bulo, nɛ lamba, nɛ kan-du we ha kɔ mbwa. 4Jésus ingɔ pɛa hio mɔ ndɔng ka bekpa wɛnɛ fɛt bingiri. A tiko nɛ ha pɛ mbwa, nɛ a anamɔ: «Ɛnɛ ki nɛ o?» 5Mbwa kiforo wen ha wɛnɛ: «Ɔ ki nɛ Jésus, wi mɛ Nazaret.» Jésus kiforo wen ha mbwa: «Yo nɛ̂ mi!» Judas wan-hakasatɛ Jésus yola fin ha soko mbwa. 6Ha ngimɔ ka Jésus tɔa ha mbwa nde, yo nɛ̂ mi! Mbwa tiko nɛ pata, nɛ mbwa fɛt teka ha nu gbeleng-gbeleng. 7Jésus ana mbwa fin: «Ɛnɛ ki nɛ o?» Mbwa kiforo wen: «Ɔ ki nɛ Jésus, wi mɛ Nazaret.» 8Jésus kiforo wen ha mbwa fin: «Mi tɔa ha ɛnɛ kari nde, yo nɛ̂ mi! Nɛ ka ɛnɛ ki nɛ mi, ɛnɛ gde hio olo wi apen pɛ mbwa.» 9A tɔa mɛgi tuka nde, mɔ ahɔ gbesi tuka wɛnɛ batɔ ha Bafa wa nde, mi tɛ yɔsisi ma ndang ha soko wi ndɔng ka mɛ gdea ha kɔ mi na. 10Simon-Pierre dungɔ nɛ gbapa ha kɔ wa. A daka yo sungiri nɛ wan-tom pɛ wan-zu hio wan-hasadaka gɔn zala wa mɔ wal wekɔ. Ling wan-tom ɛngi nɛ̂ Malkus. 11Nɛ Jésus tɔa ha Pierre: «Mɛ pi gbapa pɛ mɛ ha twaa. Lɛma nde, mi anɔ kɔpɔ yimtɛ ka Bafa mi weka hazu mi, na nde?» 12Hio wan-bibulo mɔ Rome nɛ kagama pɛ mbwa nɛ hio nasara pɛ hio zuife baa Jésus sang wɛnɛ. 13Mbwa kuo wɛnɛ nɛnɛ ha pɛ Anne, hazu Anne nɛ̂ folo mɛ Kaife, ka dungɔ nɛ̂ wan-zu hio wan-hasadaka ha bɛlɛ ɛngi. 14Yo nɛ̂ Kaife ka batɔ se ha hio wan-le zuife nde, yo nɛ dedea nde, ma wi ndang afe ha bhandi pɛ kandɔ fɛt. 15Simon-Pierre hinɛ ma wan-yambimɔ dungɔ ha ndara Jésus. Wan-zu hio wan-hasadaka ingɔ mbing wan-yambimɔ ɛngɛ nɛdedea. Mɛgi, wɛnɛ lea kin pɛ wan-zu hio wan-hasadaka ha ndangtɛ ngimɔ hinɛ Jésus. 16Ma, Pierre bhɔna pɛa ha nu kin ha dɛl. Nɛ mbing wan-yambimɔ ɛngɛ ka wan-zu hio wan-hasadaka ingɔ, gboa tɛ tɛ wolmɔ hinɛ bhoko pɛm nu kin, nɛ wɛnɛ lesasa Pierre ha zanga. 17Bhoko-de tom pɛm nu kin, ana Pierre: «Bo nɛ̂ mɛ fin nɛ̂ ma wan-yambimɔ pɛ wei kɛ na nde?» Pierre kiforo wen: «Way! Mi bo nɛ̂ wan-yambimɔ pɛa na.» 18Hazu gangmɔ, hio wan-tom nɛ hio nasara lɛa we nɛ kɛwe mɛ ɔ. Pierre fin yola ha soko mbwa ɔ nɛ wea. 19Mɛgi, wan-zu hio wan-hasadaka ana Jésus hazu hio wan-yambimɔ pɛa, nɛ hazu osamɔ pɛa. 20Jésus kiforo wen ha wɛnɛ: «Pɔm, mi wolamɔ ha li hio wi fɛt long. Swe fɛt mi dungɔ ha osamɔ ha hio twa gɔ Sɔ, nɛ ha zang gasa twa Sɔ ka hio zuife fɛt dungɔ mɛ wesiri may ang. Mi tɛ tɔ ma wen nɛ wuso na. 21Mɛ ani mi hazu ge? Mɛ ani nɛ wi ndɔng, ka zea wen ka mi tɔa ha mbwa. Hazu mbwa ingɔ wen ka mi tɔa nɛdedea.» 22Nɛ ka Jésus boka ha tɔa wen mɛgi, ma nasara hapɛtɛ wa mɛla li wa kpaya, nɛ tɔa: «Mɛ kifiri wen mɛgi ha wan-zu hio wan-hasadaka hazu ge?» 23Jésus kiforo wen ha wɛnɛ: «Ka mi tɔa gdanga wen, mɛ tɔ wena ha li ɔ fɛt. Ma, ka mi tɔa wen nɛdedea, mɛ mɛla li mi hazu ge?» 24Mɛgi, Anne haa nu nde, ɛ aku Jésus nɛ olo sanga nɛnɛ ha pɛ Kaife, wan-zu hio wan-hasadaka. 25Ka Simon-Pierre boka haki ha ɔa we, hio ma wi ana wɛnɛ: «Bo nɛ̂ mɛ fin nɛ̂ ma wan-yambimɔ pɛ wi kɛ na nde?» Pierre kafa nɛ tɔa: «Way! Mi bo nɛ̂ wan-yambimɔ pɛa na.» 26Ma wan-tom pɛ wan-zu hio wan-hasadaka dungɔ haki. Wɛnɛ nɛ̂ nam pɛ wi kɛ ka Pierre bagɔn zala wa. A ana Pierre: «Bo nɛ̂ mi zɔka mɛ hinɛ Jésus ha zang fɔ na nde?» 27Pierre kafa fin nɛ mbinga. Ha ndangtɛ ngimɔ ɛngi, gɔlɛ dɔma. 28Nɛ sutole sut, ɛ kuo Jésus ha twa pɛ Kaife nɛnɛ ha twa pɛ gɔfɔrma Pilate. Ma, hio wan-le zuife ndɔng ka kuo wɛnɛ nɛnɛ, mbwa tɛ le twa pɛ gɔfɔrma na. Hazu mbwa ngoy mɛ dung nɛ saa ha li Sɔ, yu nde mbwa betɛ kɔpi yɔngamɔ yenga Pake. 29Yo nɛ̂ ɛngi ka gɔfɔrma Pilate gboa, nɛ kpa mbwa ha dɛl. Wɛnɛ ana mbwa: «Goto wen ka ɛnɛ fundo nɛ wei kɛ, yo nɛ̂ ge?» 30Mbwa kiforo wen ha wɛnɛ: «Wei kɛ ade se gdangamɔ na, ki ɔ tɛ ku wɛnɛ tɛnɛ tɛ gde ha kɔ mɛ na.» 31Pilate tɔa ha mbwa: «Ɛnɛ ku wɛnɛ nɛ tɛ ɛnɛ, ɛnɛ gɔn kita ha zu wa lɛm nɛ mbonga pɛ ɛnɛ.» Hio wan-le zuife kiforo wen: «Mbonga mɔ Rome tɛ ha ɔ wal mɛ gbɛ wi na.» 32Mɛgi, wen ka Jésus batɔ hazu osi nɛ wal fio ka wɛnɛ befe lɛmsara tɛ. 33Pilate lea zang twa. A saa Jésus nɛ a ana wɛnɛ: «Mɛ nɛ̂ kongapora pɛ hio zuife nde?» 34Jésus kiforo fin ani wɛnɛ: «Yo nɛ̂ mɛ ha ani wen ɛngɛ, mana yo nɛ̂ ma wi ha tɔ wen tɛ mi ha mɛ nde?» 35Pilate kiforo wen: «Pɔm, mi bo nɛ̂ zuife na. Yo nɛ̂ hio wi mɛ kandɔ pɛ mɛ, nɛ hio gasa wan-hasadaka ka gdea mɛ ha kɔ mi. Mɛgi, mɛ dea nɛ nge tɛ mɔ ge nde?» 36Jésus kiforo wen ha wɛnɛ: «Mi bo nɛ̂ kongapora mɔ nzan ɛngɛ na. Mi abo se nɛ̂ kongapora mɔ nzan ɛngɛ, ki hio wan-yambimɔ pɔm bio bulo hazu mi, yu nde, ɛ betɛ gde mi ha kɔ hio wan-le zuife. Way! Kongakandɔ pɔm bo nɛ̂ mɔ nzan ɛngɛ na.» 37Nɛ Pilate ana wɛnɛ fin: «Ka bo mɛgi, ki mɛ nɛ̂ kongapora wa?» Jésus kɔa: «Ey! Mɛ tɔa yo, mi nɛ̂ kongapora. Goto mɔ ka ɛ bhɛa nɛ mi, nɛ ka mi tɛa nɛ ha nzan, yo nde, ka mi agbasi tɛwen ha hio wi. Mɛgi, wi ka ngoy mɛ ing tɛwen, wɛnɛ bemɛkiri hio wen pɔm.» 38Pilate ana Jésus: «Tɛwen nɛ̂ ge?» Hapata wen ndɔng, Pilate gboa fin nɛ mbinga nɛ ha dɛl ha pɛ hio zuife. Nɛ a tɔa ha mbwa: «Pɔm, mi tɛ kpa ma gdangamɔ ka ɛ lɛma mɛ gɔn nɛ kita ha zu wa ndang na. 39Ma, nɛ wal ndɔki deamɔ pɛ ɛnɛ, bɛlɛ ndang ndang fɛt, ha ngimɔ yenga Pake, mi ha gbosasa ma wan-zɔbhɔ ha ɛnɛ. Mɛgi, ɛnɛ ngoya nde, mi agbosisi kongapora pɛ hio zuife ha ɛnɛ nde?» 40Mbwa kiforo wen ha wɛnɛ nɛ gdɔra: «Way! Ka mɛ agbosisi wɛnɛ na. Ma, mɛ gbosisi nɛ Barabas!» Barabas dungɔ nɛ̂ nagbɛwi.
Copyright
Learn More